**Г О Д И Ш Е Н О Т Ч Е Т**

**за изпълнение на Програмата за управление през 2016 г.**

**на Петър Андреев Киров –кмет на Община Елхово**

**/ МАНДАТ 2015-2019 ГОДИНА/**

През третия мандат на управление екипът на община Елхово заложи като стратегическа цел “Утвърждаване на община Елхово като модерна европейска община, отличаваща се с привлекателна жизнена среда и добри възможности за образование и развитие на младите хора, атрактивни условия за бизнес, инвестиции и туризъм.“ В унисон с тази цел и заложените приоритети за мандат 2015-2019 г., през 2016 г. надграждахме постигнатото през предходните мандати и успоредно на това положихме основите на едно ново начало, базирано на опита и усъвършенстването.

Започнахме новия мандат с желание и амбиция да направим така, че всички наши съграждани да живеят по-добре в община Елхово.

**ПРИОРИТЕТИ:**

**І. Създаване на среда за развитие на екологична, конкурентно-**

**способна икономика, основана на ефективно използване на ресурсите**

С цел подкрепа на местния бизнес и постигане баланс на интересите между бизнеса и общината дейностите през годината са съобразени със стратегическите документи на общината : Интегрирания план за градско възстановяване и развитие на гр.Елхово за 2014 – 2020 г. и Общинския план за развитие за 2014 -2020 г.

През 2016 г. МИГ-Елхово – Болярово сключи Споразумение за изпълнение на Стратегия за водено от общностите местно развитие по мярка 19 „Водено от общностите местно развитие“ по Програмата за развитие на селските райони 2014г. – 2020г.

Подготовката и изпълнението на Стратегията получи пълна подкрепа от община Елхово, в качеството и на основен партньор, чрез осигуряване на финансови средства под формата на безлихвен заем за обезпечаване дейността на МИГ.

Чрез изпълнението на одобрената Стратегия на Местна инициативна група – Елхово – Болярово на територията на двете общини до 2023 г. ще бъдат инвестирани 2 933 745 лева, средства – безвъзмездна помощ по Програмата за развитие на селските райони 2014г. – 2020г.

По този начин ще се допринесе за осигуряване на адекватни условия за живот и заетост и ефективно и интегрирано развитие на местната икономика.

В стратегията са предвидени възможности за финансиране на бизнеса: на селското стопанство – животновъдство и растениевъдство, на неземеделския бизнес – производство, търговия и услуги.

Финансов ресурс е отделен и за подобряване условията на живот на територията – ремонт на улици, ремонт и подобряване на културни, спортни и други обществени сгради, туристически обекти и други.

Одобрената Стратегия на Местна инициативна група – Елхово – Болярово осигурява още една възможност за предприемчивите хора от територията да реализират своите идеи и развият бизнеса си.

Процедурите за избор на проекти предстои да бъдат обявени през 2017 година.

За подпомагане дейността на местния бизнес са отдадени под наем 10 общински помещения и един терен. Два общински имота са продадени за производствени нужди.

През 2016 г. продължи отдаването под наем на общински земеделски земи-ниви и пасища, мери и ливади. Сключени са 28 бр. договори за отдаване под наем на земи, находящи се в землището на гр.Елхово, с.Изгрев, с.Добрич, с.Г.Дервент, с.Лалково, с.Лесово, с.Раздел, с.Чернозем, с.Жребино, с.В.Поляна, с.Гранитово. Сключени са 202 броя договори за отдаване под наем на общински полски пътища, находящи се в землището на гр.Елхово, с.Изгрев, с.Добрич, с. Лесово, с.Раздел, с.Чернозем, с.Жребино, с.Гранитово, с.Борисово, с.Бояново, с.Славейково, с.Кирилово, с.Маломирово, с.Пчела, с.Мелница, с.М.Манастир, с.Славейково, с.Трънково и с.Стройно.

Засилен е контрола по приходите от наем на общинско имущество. На нередовните наематели се връчват писма за издължаване в определен срок от датата на получаването им. Писмата се считат за предизвестие за прекратяване на договорите.

Въпреки тежката икономическа криза, увеличаващата се безработица и намаляване на платежоспособността на гражданите и фирмите, което води логично до по-ниската събираемост на местните данъци и такси, общинското ръководство прецени, че има възможност и резерви за увеличаване събираемостта и намаляване на разходите, за да не се товарят гражданите и фирмите с допълнително увеличение на данъците. От началото на мандата размерът на данъците и таксите остават непроменени за гражданите на община Елхово.

Приходите от местни данъци и такси бележат относителна устойчивост.

В отдел “Местни данъци и такси” в община Елхово за 2016 г. са събрани 1 413 х.лв. Събраните суми представляват 108 % от предвидените за годината. От тях по задължения за минали години са събрани приходи в размер на 230 х. лв. Служителите в отдела предприемат мерки за доброволно и принудително изпълнение на общинските вземания по ЗМДТ. Съставените актове за установяване на задължения по декларации са 80 бр. на стойност 145 х.лв. Актовете са за неплатени данък върху недвижимите имоти, такса битови отпадъци , данък върху превозните средства и др. През 2016 г. на държавен съдебен изпълнител са предадени 53 бр. актове на стойност 43 х.лв. за принудително събиране по реда на ГПК.

За отчетния период са приети 258 бр. патентни декларации. Събраната сума по тях е 43 х.лв. при план за 2016 г. – 42 х. лв. Изпълнението на плана е 102 %.

По - добрата събираемост на данък върху превозните средства се дължи на факта, че и през 2016 г. превозните средства се регистрират ежедневно по файлове от КАТ и на обстоятелството , че при извършване на годишен технически преглед се изисква квитанция за платен данък върху превозните средства. 1047 бр. са регистрираните превозни средства. Събраните приходи са в размер на 399 хил.лв., от които 82 хил.лв. са задължения от минали години. Изпълнението на плана е 119 %. Събраните приходи са с 34 х.лв. повече спрямо същия период на 2015 г.

99% е изпълнението на плана за данък върху недвижимите имоти. Събраните вноски са в размер на 159 х. лв. В отдела са приети 775 бр. декларации за имоти, собственост на физически и юридически лица.

За такса битови отпадъци през посочения период са събрани 614 хил.лв., от които от минали години - 100 хил. лв. Планът е изпълнен на 108%.

В резултат на по-малкия брой сделки с движимо и недвижимо имущество на територията на общината има спад на приходите от данък за възмездно придобиване на имущество. Събраните приходи са с 40 хил. лв. по-малко спрямо същия период на 2015 г. Изпълнението на плана е в размер на 103 %.

Тенденцията за трайно намаляване на приходите от туристически данък се дължи на по-малко командированите служители на МВР в община Елхово.

Изготвени са 2681 бр. удостоверения за данъчна оценка. Събраните суми за административни услуги са на стойност 23 хил. лв.

**ІІ. Оптимизиране работата на общинска администрация и осигуряване на спокойствието и сигурността на гражданите**

Доброто финансово управление е гаранция за просперитета на община Елхово. Основният приоритет пред ръководството на община Елхово през изминалата година бе запазването на фискалната и стабилност, за да може да се осигурят най-важните и основни нейни дейности. Oбщинското ръководство следва ясна и прозрачна политика на целесъобразно и законосъобразно усвояване на ограничения финансов ресурс. Голямо значение за събираемостта оказва и влошената политическа и икономическа обстановка, което води до намаляване на процента на доброволно платилите задълженията си. Предприети са всички законови действия по събиране на просрочените вземания от физически и юридически лица. Въведен е строг режим на икономии и ограничения за да се осигури нормалното функциониране на общината и тя да изпълнява вменените и функции със ЗМСМА, а именно – решаване на всички въпроси в сферата на образованието, здравеопазването, културата, социалните дейности, комуналните дейности и др. Не на последно място са финансовите ангажименти на общината за осигуряване на ресурси за кандидатстване по проекти на ЕС и т.нар. „мостово финансиране“, когато общината се разплаща със собствени средства, докато те не бъдат възстановени от оперативните програми. Общинското ръководство прилага съвременни тенденции в управлението на публичните финанси, а именно възприемане на мениджърския подход в управлението, разглеждащ общината не само като център на местна власт, но и като бизнес структура, предоставяща определени услуги на населението, които изискват финансово, кадрово и материално осигуряване, трябва да отговарят на определено качество и на изисквания за икономическа и социална ефективност. Община Елхово се придържа към принципа за приоритетно финансиране на основните социални отговорности, на строга финансова дисциплина, на адекватно планиране и изпълнение на бюджета, за достигане на стабилно финансово състояние на общината, на осъществяване на инвестиционната програма, като по този начин се създават условия за подобряване качеството на живот в общината.

Към 31.12.2016 г. сборният бюджет е в размер на 12 338 103 лв. Основен дял от приходната част на бюджета заемат бюджетните взаимоотношения с ЦБ – 7 149 454 лв.

Разходваните средства са в размер на 9 195 948 лв.

За държавни дейности са разходвани 5 493 141лв., за местни дейности 3 362 821 лв. и дофинансиране на държавните дейности с местни приходи 339 986 лв. За капиталови разходи изразходените средства са в размер на 621 857 лв. или 6,8% от всички разходи.

Най-висок относителен дял от разходите заема функция ”Образование” – 47,5%, за която са разходвани 4 369 944лв., от които държавна субсидия 3 823 386 лв. и местни приходи 546 5588 лв. Втора по относителен дял е функция „Жилищно строителство, БКС и опазване на околната среда” – 13,1% или 1 198 666 лв. Включват се разходите по озеленяване, сметосъбиране, улично осветление, благоустрояване и опазване на околната среда, ремонт и поддържане на пътната инфраструктура.

Относителният дял на функция „Общи държавни служби” е 12,4% спрямо общите разходи или 1 136 336 лв. Включват се разходите за издръжка и заплати на общинска администрация, кметства и общински съвет.

Следваща по относителен дял е функция ”Социално осигуряване, подпомагане и грижи” – 8%, с разходи в размер на 740 584лв.

Отчетът на функция „Почивно дело, култура и религиозни дейности” е 671 883лв. за 2016 г. Това представлява 7,3%. Към функцията се включват и разходите за функционирането на читалищата, Етнографско- археологически музей, провеждането на местни и национални празници, поддръжката на гробищните паркове, спортни площадки, предоставянето на общински субсидии за развитие на читалищната и спортната дейност на територията на общината и други.

Разходите във функция „Икономически дейности и услуги” са в размер на 621 910лв. или 6,8% и се отнасят за поддържане на пътища, развитие на туристическата дейност, издръжка приют за кучета, общински пазар, разработване на проекти.

Функция „Здравеопазване” заема следващо място в относителния дял на общите разходи с 3,7% или 343 459 лв.

С най-нисък относителен дял е функция „Отбрана и сигурност” с разход 113 166лв. или 1,2%.

Привлечените външни средства по оперативни програми са на обща стойност 471 727лв.

Общината приключи бюджетната година с 3 466 521 лв. преходен остатък, в т. ч. 845 538 лв. от държавни дейности.

Въведената в община Елхово система за управление на качеството с обхват „Предоставяне на услуги в областта на публичната администрация“ функционира седма година. Контролният одит, проведен през 2016 г. установи, че системата за управление на качеството по стандарт ISO 9001:2008 е пълноценно поддържана и усъвършенствана. Във всички области на обхвата на системата бе намерено съответствие и наличие на записи като доказателство за извършените действия по предоставяне на административни услуги.

С реализацията на проекта „Подобряване на съществуващите центрове за услуги и изграждане на информационен център за мобилни услуги и съвети на гражданите и бизнеса в община Елхово” по Мярка 121 „Обновяване и развитие на населените места” по Програмата за развитие на селските райони се достави обзавеждане, оборудване и техника за подобряване качеството на предоставяните услуги в съществуващия информационен център и населените места в общината. Чрез изградената VPN връзка с кметствата и кметските наместничества и предоставения достъп до Регистър на населението –Национална база данни „Население” и Локална база данни „Население”, се улесняват ползвателите на административни услуги в отдалечените населени места. Проведени са обучения на служителите. Подобрено е качеството на интернет услугата. Гарантирани са публичност и прозрачност в дейностите по планиране, провеждане и възлагане на обществените поръчки, чрез поддържане на актуалността на „Профила на купувача” в сайта на общината. Извършен е анализ на предоставяните услуги за определяне на възможностите за въвеждане на комплексно административно обслужване и внедряване на десет електронни услуги. Чрез сайта на общината е осигурен достъп и до регистъра за общинска собственост и предоставената възможност за справка относно задължения за местни данъци и такси.

В съответствие с изискванията на ЗМСМА в Общински съвет-Елхово

са внесени 119 докладни записки, свързани с дейността на общинската администрация.

През 2016 г. са образувани 15 възпитателни производства спрямо общо 18 малолетни и непълнолетни лица. Наложени са 25 възпитателни мерки. Местната комисия за борба срещу противообществените прояви на малолетните и непълнолетните към община Елхово организира турнир по канадска борба. Турнирът е организиран на социално – превантивна тема „Насилието-убежище за слабия духом. Овладей гнева!“.

С цел осигуряване на спокойствието и сигурността на гражданите

започна поетапно въвеждане на видео наблюдение в града. Като първи етап се изгради видео наблюдение в централната градска част на стойност 4 168 лв.

**ІІІ.Изграждане на нова и подобряване на съществуващата**

**инфраструктура**

Чрез финансиране от „В и К“ ЕООД-Ямбол се извърши реконструкция на 104 линейни метра водопровод на ул.”Пирин” гр.Елхово и се изградиха 10 бр. сградни водопроводни отклонения. Общината финансира благоустрояването на улицата за стойността от 39 972 лв. Извърши се основен ремонт ул.“Марица“ в участъка от ул.“Ангел Вълев“ до ул.“Царибродска“ и ул.“Камчия“ в участъка от ул.„Царибродска“ до ул.„Ал.Стамболийски“ на стойност 182 727 лв.

През 2016 година община Елхово подписа 6 договора за безвъзмездна финансова помощ по ОП „Региони в растеж“ 2014-2020г. на обща стойност 5 025 381,75лв.

Пет от проектите са насочени към подобряване на енергийната ефективност на сгради в Община Елхово, а именно: Проект „Повишаване на енергийната ефективност на сградите на общинска администрация в град Елхово”  на обща стойност 1 169 964,54 лв., Проект „Повишаване на енергийната ефективност на сградите на общинската културна инфраструктура в град Елхово”  на обща стойност  1 163 263,06 лв., Проект  "Повишаване на енергийната ефективност на сградата на Районно управление - Елхово“  на обща стойност  298 036,96 лв., Проект “Повишаване на енергийната ефективност на 3 броя жилищни сгради в град Елхово“ на обща стойност  420 990,14 лв., Проект “Повишаване на енергийната ефективност на 8 броя жилищни сгради в град Елхово“ на обща стойност  1 944 457,42 лв.

Основната цел на проектите е да се повиши енергийната ефективност в сградите на общинската и държавни администрации, културните институции и многофамилните жилищни сгради в град Елхово. Това е предпоставка за създаване на нови възможности за повишаване на конкурентноспособността и устойчивото развитие на региона и Общината, подобряване качеството на живот и работната среда, с по-добър достъп до основните услуги. С реализирането на предвидените дейности ще се повиши енергийната ефективност на сградите за достигане нормите на топлосъхранение и икономия на енергия, ще се намалят разходите за горива и енергия, ще се ограничат топлинните загуби през сградните обвивки и ще се повиши ефективността на наличните горивни инсталации.

През 2016 година успешно приключиха дейностите по обновяване и саниране на шест жилищни сгради (жилищните блоковете находящи се на ул.“Царибродска“№ 2, ул.”Ал.Стамболийски”№ 159, ж.к.”Изгрев” бл.15, ул. ”Ал.Стамболийски”№ 135, ж.к.”Изгрев” бл.18 и ул.”Ал.Стамболийски”№ 114) в град Елхово по Националната програма за енергийна ефективност на многофамилни жилищни сгради /НПЕЕМЖС/ .

Към края на 2016 г. в Община Елхово има регистрирани общо 32 сдружения на собственици, като с 10 от тях има сключени тристранни договори между Българската банка за развитие, областен управител и община за целево финансиране по НПЕЕМЖС. За 4 жилищни сгради се провеждат процедури за избор на изпълнител, след което предстои стартиране на строително-монтажни дейности.

На 17.09.2016г. е подписан и договор за предоставяне на безвъзмездна финансова помощ чрез бюджетна линия „Подобряване на административния капацитет в община Елхово“ по техническа помощ на Оперативна програма „Региони в растеж“ 2014 г.-2020 г. Проектът е насочен към подобряване на административния капацитет на работещите в общината служители, чрез участие в програми за обмен на опит и добри практики - специализирани обучения, обмяна на опит и участие в конференции в областта на енергийната ефективност. В обученията ще вземат участие служители на общината участващи в екипите за подготовка и изпълнение на проекти по процедура BG16RFOP001-2.001 „Енергийна ефективност в периферните райони”, Приоритетна ос 2 „Подкрепа за енергийна ефективност в опорни центрове в периферните райони“ на ОПРР 2014-2020 г., а темите на конкретните обучение ще бъдат свързани с изпълнението на дейности по Приоритетна ос 2: „Подкрепа за енергийна ефективност в опорни центрове в периферните райони“.

Проект „Основен ремонт на общински пътища, намиращи се на територията на Община Елхово“, по под мярка 7.2 към Програмата за развитие на селските райони за периода 2014 г.-2020 г. е в етап на оценка към края на отчетния период. Той предвижда извършване на основен ремонт /рехабилитация/ на съществуваща четвъртокласна пътна мрежа на територията на община Елхово (с.Лесово, с. Жребино, с. Кирилово, с. Славейково, с. Трънково, с. Лалково). С изпълнението на дейностите по проекта ще се възстановят и подобрят транспортно-експлоатационните качества и носимоспособността на настилката на пътищата. Предвижда се ремонт на пътното платно, банкети, разрушени и затлачени водостоци и отводнителни съоръжения, предпазни огради на мостовете и почистване на земната отводнителна канавка покрай пътя. Освен подмяна на износващия пласт, на места ще се налага и цялостен ремонт на пътния профил.

В етап на оценка е и проектно предложение “Проектиране и строителство на Пречиствателна станция за отпадъчни води, довеждащ колектор и частична рехабилитация на В и К мрежата в гр. Елхово”, подадено от община Елхово на 30.09.2016 г. по процедура BG16M1OP002-1.009 - Изпълнение на ранни В и К проекти - компонент 2 от ОП „Околна среда“2014 г.-2020 г.

Проектът включва два основни компонента: 1) частична рехабилитация на ВиК мрежата на територията на града, както и 2) изграждане на пречиствателна станция за отпадъчни води /ПСОВ/, вкл. изграждане на довеждащ колектор до нея. В рамките на проектните дейности се предвижда изготвяне на работен инвестиционен проект за изграждане на ПСОВ като нейният капацитет съобразно резултатите от прединвестиционното проучване е 11 100 е.ж. /еквивалент жители/.

Основна цел на проекта е прекратяване заустването на непречистени отпадъчни води във водоприемника - р. Тунджа, както и в по-общ план - постигане на изискванията, заложени в националното и общностното законодателства в областта на отвеждането и пречистването на отпадъчни води в градски агломерации.

През отчетия период се извърши разширяване на гробищния парк в гр-Елхово на стойност 29 134 лв.

Започна изграждането на нова ритуална зала за града като за нея са усвоени 50 000лв.

**ІV.Опазване на околната среда**

Успешно продължава работата на „Депото за неопасни отпадъци на общините Елхово и Болярово”. На депото се приемат битовите отпадъци, генерирани от жителите на гр.Елхово и населените места от общината.

През 2016г. приключи техническата рекултивация на „Депо за битови отпадъци гр. Елхово”, финансирана от ПУДООС по ОП“Околна среда“ на стойност 870 440лв. Предстои реализирането на биологичната рекултивация.

Във връзка с приетите план-сметки за разходите за такса битови отпадъци за 2016г., бяха закупени 7 броя моторни коси за нуждите на селата Бояново, Кирилово, Лесово, Г.Дервент на обща стойност 6 853 лв. с ДДС.

През 2016 г. бе реализиран проект ”Създаване на зона за отдих в кв.39 по ПРЗ на гр.Елхово ” по обявената отМОСВ и ПУДООСкампания “За чиста околна среда – 2016 г.” на тема “Обичам природата – и аз участвам”. Основната цел на праекта бе облагородяването и благоустрояването на района срещу автогарата в град Елхово в непосредствена близост до ул. „Янчо Бакалов“, повишаване качеството на градската среда и комфорта на обитаване, съобразено с нуждите на жителите и гостите на града. С реализирането на проекта беше извършено почистване на района от отпадъци, подравняване и оформяне на цветни лехи, озеленяване и зацветяване на градинки, монтаж на детско съоръжение, пейки и изграждане на осветление. Общата стойност на проекта възлиза на 9999 лв. с вкл. ДДС**.**

**V.Подпомагане дейностите по здравеопазване в общината**.

Здравеопазването е изключително важен приоритет за общинското ръководство. За да бъде един град добър за живеене хората трябва да имат работа, възможност за адекватна здравна помощ и добри условия за образование.

Ето защо на здравеопазването е отделена важна част в бюджета на Община Елхово. Колкото и да е трудно в условията на тежката финансова криза, общината задели средства за дофинансиране на общинската болница. Предоставената субсидия е 200 хил. лв. Направени са и инвестиции за качествено развитие и подобряване ефективността и предоставяните здравните услуги чрез модернизиране на материалната база на общинското здравеопазване. Със съвместните усилия на община Елхово и МБАЛ”Св.Иван Рилски”ЕООД беше открито ново отделение –по физикална и рехабилитационна медицина.

През 2016 г. за МБАЛ”Св.Иван Рилски”ЕООД е доставена апаратура за физиотерапия на стойност 22 400 лв.: апарат за ултразвукова терапия, апарат за пресотерапия и лимфен дренаж, апарат за електротерапия, апарат за магнитотерапия на цялото тяло, количка с уреди за гимнастика, термомасажно легло „Мигун“ и още 7 съоръжения за рехабилитация, а за отделението по образна диагностика - реновиран медицински лазерен принтер на стойност 4 800 лв. За „Медицински център №1 – Елхово“ЕООД са доставена 5 бр. компютърниконфигурации на стойност 4 950 лв. Извършена е и реконструкция на част от уличните осветителни тела в двора на МБАЛ „Св. Иван Рилски“, гр. Елхово. Там бяха доставени и монтирани осветителни тела с енергоспестяващи лампи. Тяхната продължителност на живот е над 50 000 часа, което оказва съществено влияние върху разходите за поддръжка на осветлението и икономии на електрическа енергия.

Изготви се инвестиционен проект“Основен ремонт покривна конструкция на МБАЛ „Св. Иван Рилски“, гр. Елхово на стойност 7 920 лв.

Общината инвестира в общинската болница и медицинския център, като се стараем да заздравим положението им и с инвестициите, които правим подпомагаме техните ръководства да се справят с предизвикателствата в системата. Ние не очакваме печалба или дивиденти, ние очaкваме те да работят добре, да мотивират своя екип и да развиват тези лечебни заведения така, че населението от общината да има добри условия за здравеопазване.

По инициатива на общината, с решение на ОбС-Елхово бе приет правилник за финансовото подпомагане на семейства и двойки с репродуктивни проблеми, жители на община Елхово. През месец декември беше подпомогнато първото семейство с парична помощ от 1983 лв.

**VІ.Социални дейности**

В изпълнение на Закона за социално подпомагане и Правилника за неговото прилагане, въз основа на утвърдена Областна стратегия през 2016 г., Кметът на Община Елхово организира разработването на Стратегия за развитието на социалните услуги (2016-2020) на община Елхово. Общинската стратегия обхваща 5-годишен период и детайлизира приоритетните направления, цели, мерки и дейности по отношение развитието на социалните услуги в община Елхово. Тя обхваща планирането на конкретните социални услуги за всички възрасти и уязвими групи и е фокусирана в по-голяма степен върху децата, хората с увреждания и старите хора. Посочени са начините на достъп до тези услуги и връзката между тях. Стратегия за развитието на социалните услуги (2016-2020) на община Елхово е приета с Решение 107/12/3 на заседание на Общински съвет- Елхово проведено на 28.07.2016г.

Общинската стратегия подкрепя съхраняването, поддържането и установяването на жизнени общности и интеграцията на всяко дете и възрастен в тях. За постигането на тези цели общинската стратегия предвижда развиването на модерна, ефективна система от социални услуги, които поставят в своя център потребителя, отговаря на нуждите на общността, осигурява равен достъп и непрекъснато подобрява своето качество.

На територията на общината функционират следните специализирани институции:

- **Дом за стари хора** - с. Чернозем, с капацитет 16 възрастни. Към момента има настанени 9 жени и 6 мъже. През 2016 година за домуващите бяха организирани различни дейности и те се включиха активно в различни общински мероприятия : Посетиха театралната постановка на самодейния театър в Елхово, участваха в Празника на тракийската баница в Елхово, за Коледа в Дома гостува коледарска група от Читалище с. Маломирово. Усилията на колектива на дома са насочени както към добро обгрижване на възрастните хора, така и към създаване на добра атмосфера на живот и разнообразяване на свободното им време.

Социални услуги в общността са:

**1. Център за настаняване от семеен тип за деца/младежи без увреждания „ Къща като вкъщи”.**  Центъра е открит през месец юни 2011 година, с капацитет от 8 деца/младежи, на възраст от 3 до 18 години. В момента има настанени 4 момичета и 4 момчета. Чрез Центъра се предоставя жизнена среда за пълноценното израстване и развитие на деца, лишени от родителска грижа, за които към момента на настаняване в него са изчерпани възможностите за връщане в биологичното семейство, настаняване при близки и роднини или приемно семейство. В Центъра се създава среда близка до семейната, при която децата получават необходимата им индивидуализирана грижа и подкрепа за личностно съзряване и изграждане на умения за самостоятелен и независим живот. Децата участват в различни мероприятия на общинско ниво, за тях се организират и други дейности и празници .

**2**. **Център за социална рехабилитация и интеграция “Света Марина”** . Центърът за социална рехабилитация и интеграция ”Света Марина”- гр.Елхово предоставя комплекс от социални услуги, свързани с извършване на рехабилитация, консултации, образователно обучение, изготвяне и осъществяване на индивидуални програми за социално включване. В центъра се предлага специализирано оборудване и обзавеждане, в зависимост от конкретните потребности на децата. Създадени са оптимални условия за интеграционна работа с потребителите на услугите и се оказва подкрепа на децата и техните семейства.

Капацитетът на центъра за социална рехабилитация и интеграция „Света Марина” е 35 потребители, но през 2016 г. персоналът обслужва деца над капацитета.

През годината бе направена детска площадка в двора на Центъра на стойност 19 208 лв., където децата имат възможност да се забавляват на люлките, пързалката и да участват в забавни игри.

През 2016 г. година центъра за социална рехабилитация и интеграция ”Света Марина” участва активно в организираните от община Елхово благотворителни базари - мартенски под надслов “Да сме живи, здрави и засмени с мартенички бели и червени”, Великденския „Пъстър, весел Великден” и коледния базар, където бяха показани сръчно изработени от децата и специалистите различни сувенири и подаръци.

За децата потребители на Центъра бяха организирани различни спортни и занимателни мероприятия, като част от празничната програма на социалното заведение.

Децата участваха в подготовката и отбелязването на празника на приятелството, посрещането на първа пролет, изработването на мартеници и др. Проведоха се занимания на тема "3 март - Национален празник на България", 6 май - Гергьовден, Ден на храбростта и Българската армия, 24 май - Ден на българската просвета и култура и на славянската писменост, 6 септември - Ден на Съединението, „Народните будители”, 22 септември - Ден на Независимостта на България. Със занимателни игри и изненади потребителите на социалната услуга посрещнаха и своя празник 1 юни. Децата от ЦСРИ „Света Марина ” отбелязаха големия християнски празник Въведение Богородично, който се празнува и като Ден на християнското семейство, запознаха се традициите и обичайте за отбелязването на бъдни вечер и Коледа.

**3. Защитено жилище за лица с умствена изостаналост**

Защитено жилище – Елхово е държавна дейност, финансирана от републиканския бюджет и делегирана за управление на община Елхово. Целевата група са шест жени с умствена изостаналост. Към момента всички места са заети.

**4. Проект „Обществена трапезария”.** Това есоциална услуга в общността за 35 бенефициента за периода 02.01.2016 г. - 30.04.2016 г. усвоените средства са в размер на 6681 лв., които са използвани за предоставяне на супа, основно ядене и хляб. Целева група от потребители са лица и семейства на месечно подпомагане по реда и условията на чл. 9 от Правилника за прилагане на Закона за социално подпомагане, лица с доказани липса на доходи, самотно живеещи лица и семейства, получаващи минимални пенсии. Доставчик на услугата от 2009 г. е община Елхово. Проектът се осъществи с финансовата подкрепа на Фонд „Социална закрила” при МТСП.

**5. Проект „ Топъл обяд“.** От 1 октомври 2016 г. в Община Елхово стартира социалната услуга „Обществена трапезария - „ Осигуряване на топъл обяд в община Елхово”,процедура „Осигуряване на топъл обяд-2016“ по Оперативна програма за храни и/или основно материално подпомагане от Фонда за европейско подпомагане на най-нуждаещите се лица. Общата сума за изпълнение на Договора е 18 469 лв.

Право за ползване на услугата за периода 01.10.2016 г.- 30.04.2017 г. имат 50 лица, определени съгласно Наредба № РД-07-1 от 4 април 2016 г. за реда и условията за определяне на целевите групи по Оперативна програма за храни и/или основно материално подпомагане от Фонда за европейско подпомагане на най-нуждаещите се лица.

Осигуряването на топъл обяд се извършва със собствен ресурс на община Елхово, като доставчик на социални услуги. Храната се приготвя в кухнята на Домашен социален патронаж град Елхово. Определената стойност на един храноден за едно лице е 2.30 лв с включен ДДС и включва закупуване на хранителни продукти за осигуряване на топъл обяд – супа, основно ястие и хляб. При реализирани икономии се предоставя и десерт. Обядът се предоставя в столовата на Домашен социален патронаж град Елхово.

**6. Проект „Приеми ме 2015” - Приемна грижа в община Елхово като превенция на институционализацията на децата**. Проектът приключи на 30.10.2016 г. Проектът бе в изпълнение на Националната стратегия „Визия за деинституционализация на децата в България” и плана за действие към нея. В община Елхово утвърдените професионални семейства са 13, настанените деца – 10. Проектът се реализира с финансовата подкрепа на Оперативна програма „Развитие на човешките ресурси“. Община Елхово е партньор.

**7 . Домашен социален патронаж.** Домашен социален патронаж е местна дейност и съществува от 1991година. Към момента работи със 121 обслужвани лица в гр.Елхово и селата Кирилово и Бояново. Домашен социален патронаж е социална услуга, финансирана изцяло от община Елхово.

**8. Център за настаняване от семеен тип за деца/младежи с увреждания.** За потребителите е създадена среда, близка до семейната. Задоволени са жизнените им потребности, свързани с храна, подслон, топлина и хигиена. Задоволени са здравните и образователните им потребности, както и тези за социално включване в общността. Капацитетът на центъра е 14 души, като 2 бр. са за спешно настаняване. Към момента са настанени 7 деца и 5 младежи.

**9.** На територията на Община Елхово функционират пенсионерски клубове във всяко населено място, два от които са в град Елхово и един Клуб на хората с увреждания в Елхово, за които има осигурени социални консултанти по Програма за заетост на хора с увреждания. Тези клубове са форма на социална интеграция. В тях се организират социални контакти и възможности за активен живот на пенсионерите и хората с увреждания. В клубовете посетителите получават информиране и консултиране по социални, здравословни и др. въпроси. Има осигурен абонамент на вестници, интернет, телевизия. Финансират се от община Елхово.

В сферата на социалните услуги продължава работата по проект “Право на независим живот“ по ОП „Развитие на човешките ресурси“ 2014-2020г. Община Елхово продължава същинското предоставяне на интегрирани услуги на общо 132 потребители по проекта. През месец декември 2015 г. услугата стартира с 42 потребители, обслужени от 15 домашни помощника. През месеца май 2016 г. се сключиха договори с още 15 лица лични асистенти и 15 лица домашни помощници. Към настоящия момент услугата се предоставя на 132 потребители.

**VІІ.Образование**

Финансирането на функция „Образование” е приоритет за Община Елхово и с най – голям относителен дял- 47,5 % спрямо разходите за всички останали функции. Финансовото обезпечаване е от приходи с държавен характер и приходи от местни данъци и такси.

През 2016 година общинската образователна система включва : една профилирана гимназия , една професионална гимназия, четири основни училища, две детски градини с общо седем бази и един център за подкрепа за личностно развитие- общински детски комплекс.

По данни на информационната система „Админ М” на МОН към 01.12.2016 година в общинските училища се обучават 1288 ученици в редовна форма, 24 ученици във вечерна форма и 12 ученици в самостоятелна форма. Общия брой на децата от детските градини към 01.12.2016 г. е 362 - организирани в 17 групи, в това число 42 деца в 2 яслени групи.

От общинските училища три са средищни – ОУ”Св.св.Кирил и Методий” гр. Елхово, ОУ”Хаджи Димитър” с. Гранитово, ОУ”Св.Паисий Хилендарски” с. Бояново, а ОУ”Хаджи Димитър” с. Гранитово, ОУ”Св.Паисий Хилендарски” с. Бояново са и защитени училища. Децата и учениците от населените места на общината, в които няма училища и детски градини са обхванати в средищните и приемащи училища и детските градини. Осигурен е безплатен транспорт на 164 ученици и 5 деца по междуселищната транспортна мрежа и на 95 ученици и 37 деца с четири училищни автобуси.

През 2016 година общината дофинансира паралелки с пълняемост под нормативния минимум в ПГ”Св.Климент Охридски” Елхово, ОУ“Св.св.Кирил и Методий“ Елхово , ОУ“Св.Паисий Хилендарски“ с. Бояново . Предоставените средства са в размер на 946 лева.

В четирите основни училища интегрирано се обучават 34 ученици със специални образователни потребности.

На 246 деца от подготвителните групи и на 533 ученици от 1 – 4 клас се осигурява закуска, мляко, плодове и /или зеленчуци. Получените средства за 2016 г. са в размер на 56088 лева.

Чрез общината през 2016 г. училищата получиха допълнително финансиране по следните Национални програми, финансирани от МОН:

- Националната програма ”Оптимизация на училищната мрежа”, модул ”Оптимизиране на вътрешната структура на училищата и самостоятелните общежития” – 110305 лева;

- Национална програма ”Информационни и комуникационни технологии в системата на предучилищното и училищно образование” – 1680 лева;

- Национална програма „Осигуряване на съвременна образователна среда”, модул“Подобряване на условията за лабораторна и експериментална работа по природни науки“ –5322 лева.

- Националната програма мярка ”Без свободен час в училище” – 1834 лева.

През 2016 г. по проекти на Центъра за образователна интеграция на децата и учениците от етническите малцинства /ЦОИДУЕМ/ работят ДГ„Надежда“ гр.Елхово и ОУ”Св. св. Кирил и Методий” гр.Елхово. Те получиха средства в размер на 26537 лева.

ОУ”Св св. Кирил и Методий“ гр.Елхово, ОУ”Св. Паисий Хилендарски” гр. Елхово, ОУ”Хаджи Димитър ”с. Гранитово, ОУ”Св. Паисий Хилендарски ” с. Бояново, ПГ“Св. Климент Охридски“ гр.Елхово и ПГ по МСС“Ернесто Че Гевара“ с.Бояново работиха по проект „Развитие на способностите на учениците и повишаване мотивацията им за учение чрез дейности развиващи специфични знания, умения и компетентности –Твоя час“фаза 1. Средствата предоставени по проекта за 2016 г. са в размер на 31087 лева.

Организирани и проведени бяха Общински ученически игри за учебната 2015/2016 г. и Общинска викторина по безопасност на движението „Да запазим децата на пътя”.

На територията на общината работи и един център за подкрепа за личностно развитие- общински детски комплекс, в който функционират 25 групи с общо 360 деца и ученици. В него се предлагат различни форми и занимания, съобразно предпочитанията на децата и учениците, за да се постигне максимално удовлетворяване на техните потребности и интереси.

През годината общината направи основен ремонт на спортната площадка на ПГ“Св. Климент Охридски“ гр.Елхово и ПГ“Стефан Караджа“ гр.Елхово на стойност 49 995 лв.

В етап на оценка е проект „Ремонт, оборудване и обзавеждане на общинска образователна инфраструктура – Детска градина „Невен“. По него се предвижда ремонт, оборудване и обзавеждане на Детска градина „Невен“ град Елхово. С изпълнението на дейностите по проекта ще се осигури съвременна образователна инфраструктура и ще се създадат благоприятни и безопасни условия за образователната, спортната и развлекателната дейност на децата в Община Елхово.

Второстепенните разпоредители с бюджет на функция „Образование” приключиха финансовата 2016 година без просрочени задължения и с преходни остатъци.

**VІІІ.Спорт, туризъм и младежки дейности**

Важна част от дейността на община Елхово свързана с младите хора е развитието на детския, юношеския и масовия спорт. През 2016 година се проведоха множество спортни мероприятия по повод празника на град Елхово- футболен турнир „За купата на петте кмета“, турнир по борба, канадска борба, тенис на маса и тенис на корт , пешеходен поход по екопътека „Дрънчи дупка“; месеца на българският спорт – турнир по футбол, турнир по тенис на маса и тенис на корт, лекоатлетически силови игри, стрийтбол, народна топка и велопоход.

Ежегодно Община Елхово предвижда средства и поддържа общинските спортни обекти и съоръжения.

Съгласно Наредбата за условията, реда и критериите за финансово подпомагане на спортните клубове в община Елхово бяха подпомогнати и насърчени местните спортни клубове. ОФК Елхово получи финансова субсидия в размер на 16 569.34 лв., „Ученически спортен клуб Елхово – 2008” – 5 000 лв., Спортен клуб по борба „Стефан Караджа-Елхово” - 12 121.85 лв., Футболен клуб „Бояново – 2012”– 4 388.58 лв., Стрелкови клуб „Колхида“-Елхово – 1 351.82 лв. и Шахматен клуб - при Община Елхово – 568.42 лв.

Спортните клубове в община Елхово през 2016 година постигнаха много добри резултати благодарение на предоставените условия за тренировки и средства.

„Ученически спортен клуб Елхово – 2008” за поредна година спечели проект по Програма на МФВС „Спорт за децата в свободното време” на стойност  7000 лв. Основната цел на проекта е осмисляне свободното време на учениците от община Елхово през пролетната и лятната ваканция чрез  безплатно обучение по спортовете - лека атлетика, бадминтон, тенис на корт, плувна школа и туристически поход. В реализацията на проекта бяха включени ученици от първи до дванадесети клас от ОУ ”Св.Пайсий Хилендарски”, ОУ „Св.св. Кирил и Методий”,  ПГ „Стефан Караджа”, Г „Св. Климент Охридски”, ПУИ „Никола  Вапцаров” и децата от Център за настаняване от семеен тип.

Спортният клуб по борба „Стефан Караджа-Елхово” през 2016 година постигна високи резултати и спечели престижни награди, както следва: златен медал от Държавен лично-отборен шампионат (ДЛОШ) по свободна борба за момичета в град Сливен, СКБ „Ст.Караджа“ на 13-то място отборно от 31 участвали клуба, Недрет Симеонова с купа за най-резултатен състезател; два бронзови медала от ДЛП по свободна борба за момчета –град Г. Оряховица; бронзови медали от Държавен лично-отборен шампионат (ДЛП) за деца в град Горна Оряховица; първо и пето място на Международен турнир по свободна борба в гр.Симеоновград.

Представителният отбор на село Бояново по футбол – ФК „Бояново-2012” е на четвърто място от общо единадесет отбора в крайното класиране на „Б“ Областна група-мъже сезон 2015/2016 г.

Детският представителен отбор на ОФК Елхово се класира на четвърто място от осем отбора в завършилия областен турнир по футбол част от националната програма “Децата и футболът”. Две от момчетата от ОФК Елхово спечелиха индивидуални отличия за най-добър вратар на турнира и наградата за най-добър полузащитник.

Представителният отбор на град Елхово по футбол – ОФК Елхово завърши последния полусезон на Югоизточна трета лига – мъже сезон 2016/2017, като от общо седемнадесет изиграни двубоя приключи с резултат четири победи, един равен мач и дванадесет загуби. Това го нареди на седемнадесето място в крайното класиране .

В началото на 2016 г. бе регистриран клуб по ловна стрелба „Колхида“. В клуба членуват 14 физически и юридически лица. В актива си те вече имат няколко спечелени медала от различни републикански състезания: първо място и бронзово отличие в дисциплина трап и скийт за мъже и младежи от веригата „ГЕОДАР“ гр. Хасково, отборно трето място и индивидуално трето място за Красимир Георгиев в първи кръг от държавния турнир по ловна стрелба на БФЛС в дисциплини трап и скийт във „Вия“- гр. Плевен за мъже, младежите отборно заеха второ място, а в индивидуалното класиране - Христо Бабаджанов се класира на трето място, второ място при кадетите на Държавния турнир по ловна стрелба в Айтос за купа „Айтос 2016“ в дисциплина трап спечели Илиян Попов.

**ІХ.Култура**

Ежегодно се разработва и изпълнява културния календар на събития и прояви в община Елхово с международна, национална и регионална значимост.

През 2016 година в община Елхово се проведоха множество културно - масови мероприятия, свързани с национални и общински празници. Дейностите по организацията им бе осъществена съвместно с единадесетте читалища в общината, Етнографско-археологически музей – гр. Елхово, Общински детски комплекс, а така също и със съдействието на училищата и детските градини в общината. Бяха проведени следните мероприятия свързани с празници, събития и годишнини:

* 21 януари - 138-та годишнина от Освобождението на Елхово от турско робство;
* 3 март - Националния празник на Република България ;
* 2 юни - Деня на Ботев и на падналите за свободата на България;
* 6 януари - Отбелязване на Йордановден с ритуал по хвърляне на кръста в р. Тунджа и мъжко хоро;
* 4 март – За шеста поредна година в с. Бояново се проведе Общински кукерски празник организиран от община Елхово и Читалище с. Бояново. Целта е да се покажат традициите и обичаите, свързани със зимните и пролетни празници и да се съдейства за тяхното популяризиране и съхранение;
* 26 март - Празник на града - събитието се отбеляза с множество мероприятия-състезания, концерти, викторини.
* 23 април – на централния площад се проведе благотворителен базар за великденски яйца и украси - „Пъстър, весел Великден“, организиран от община Елхово и Читалище „Развитие“, представен бе обичая „Лазаруване“ от децата от ЦДГ „Надежда“, ОДЗ „Невен“ и Общински детски комплекс;
* 01 май - вече шеста поредна година, с подкрепата на община Елхово и НЧ „Развитие – 1893” на централният площад на града се изви празнично Великденско хоро с участието на всички самодейни състави и танцови клубове от града.
* 24 май – Деня на българската просвета, култура и славянската писменост- на официална церемония, придружена с празничен концерт бяха наградени ученици, учители и самодейци от община Елхово;
* 27, 28 май - след повече от 30 години възродихме традиционният фолклорен фестивал „Тунджа пее и танцува“ организиран от община Елхово и Читалище „Развитие-1893“ гр.Елхово. Фестивалът се проведе при изключителен интерес в продължение на два дни, като в конкурсната програма участваха над 1000 изпълнители;
* 20 юни - в тазгодишното единадесето издание на традиционния балкански пленер „Яница” взеха участие девет именити елховски художници и трима гостуващи творци. Пленерът завърши с изложба на творбите създадени по време на пленера, представена в читалище „Развитие” гр.Елхово. За изминалите 10 години от проведените пленери община Елхово  разполага с близо 90 картини от участниците в пленера;
* 17 септември - при особено голям интерес премина шестият поред Празник на традиционната тракийска баница- „Баница вита – два пъти превита”, в който взеха участие жители от населените места на общината. С богата фолклорна програма се включиха певци и танцьори от Ансамбъл „Тунджа”.
* По повод коледно-новогодишните празници община Елхово, съвместно с читалище „Развитие”, Общински детски комплекс, училищата и детските градини организира празничен концерт и Общински коледарски празник.

Община Елхово подкрепя дейността на народните читалища като ежегодно дофинансира тяхната дейност с 10 х.лв.

През 2016 г. в основните фондове-Етнография и Археология на Етнографско-Археологически музей-Елхово постъпиха и са обработени чрез научни паспорти над 100 предмета с качества на културни ценности, над 50 единици документи и над 250 фотографии от началото и средата на ХХ век. През месец август и септември музеят финансира археологическото проучване на тракийска надгробна могила край с. Чернозем, проведено от екипа на Археологическа експедиция „Странджа” на Даниела Агре от НАИМ – БАН.

Етнографско-археологически музей – Елхово участва в редица национални изложби и конференции: „От Лазаровден до Великден – традиция и иновации от Елховския край“ – гостуваща изложба в Архитектурно-етнографски комплекс „Етъра“ – Габрово. В изложбата бяха експонирани над 300 оригинални експонати, изработени преди повече от 1 век. Изложбата бе посетена от над 5 000 души публика, етнографска изложба в Исторически музей – Каварна и ревю „Багри от долината на Тунджа, от Странджа и Сакар”. Продължителността на гостуващата изложба бе 40 дни, Участие в Национална конференция „Доброволците в българските музеи” в Политехнически музей – София. Екип на музея организира и проведе „Изнесена етнографска великденска работилница” в читалището на кв. „Ветрен“ – град Бургас. Със свои експонати музеят участва в Национална археологическа изложба „Огледало на времето – женската красота през вековете“, уредена от Националния археологически институт към БАН и в Национална археологическа изложба,представяща археологическите открития през сезон 2015 г.Музеят беше основен партньор на Летен университет на студентите и докторантите от УНИБИТ – София.

Експертите от музея системно провеждат теренни археологически обходи на землища на селищата от елховска община, с цел регистрация на недвижими археологически ценности.

През 2016 г. се изгради експозиционен павилион в двора на Етнографско-Археологически музей, ул.“Шипка“№4 на стойност 8 500 лв.

През останалите години от мандата ще продължаваме да работим -със строг контрол, с ясна програма и видими резултати ще променяме нашия град и села към по добро. Ще има нови предизвикателства и нови изисквания. Към тяхната реализация ще подходим с чувство за отговорност, преди всичко пред гражданите на общината, в името на тяхното добруване, за да отговорим на техните очаквания и изпълним поетите ангажименти. Зад всичко това ще стои екипната работа, позитивна енергия и отдаденост към нашата община.

**ПЕТЪР КИРОВ**

*Кмет на община Елхово*